Document ID: 32014D0848

VYKONÁVACIE ROZHODNUTIE KOMISIE
z 26. novembra 2014,
ktorým sa mení rozhodnutie 2010/4/EÚ, Euratom, ktorým sa Bulharsko oprávňuje používať štatistické údaje za skoršie roky ako predposledný rok a určité približné odhady na výpočet základu vlastných zdrojov DPH
[oznámené pod číslom C(2014) 8929]
(Iba bulharské znenie je autentické)
(2014/848/EÚ, Euratom)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na Zmluvu o založení Európskeho spoločenstva pre atómovú energiu,
so zreteľom na nariadenie Rady (EHS, Euratom) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (1), a najmä na jeho článok 4 ods. 4 a článok 6 ods. 3 druhú zarážku,
po konzultácii s Poradným výborom pre vlastné zdroje,
keďže:
(1)
Na účely rozpisu transakcií podľa štatistickej kategórie uvedeného v článku 4 ods. 4 nariadenia (EHS, Euratom) č. 1553/89 je teraz Bulharsko schopné používať národné účty týkajúce sa predposledného roka pred rozpočtovým rokom, pre ktorý sa má vypočítať základ zdrojov založených na DPH. Bulharsko už pre rozpočtové roky po roku 2013 nepotrebuje povolenie používať národné účty za skoršie roky ako predposledný rok. Článok 1 by preto mal byť časovo obmedzený do 31. decembra 2013.
(2)
Podľa článku 390a smernice Rady 2006/112/ES (2) môže Bulharsko v súlade s podmienkami, ktoré sa v tomto členskom štáte uplatňovali k dátumu jeho pristúpenia, naďalej oslobodzovať od dane medzinárodnú prepravu osôb uvedenú v bode 10 časti B prílohy X k tejto smernici, pokiaľ sa rovnaké oslobodenie od dane uplatňuje v jednom z členských štátov, ktoré boli členmi Spoločenstva k 31. decembru 2006; tieto transakcie je potrebné zohľadniť pri stanovení základu vlastných zdrojov založených na DPH.
(3)
Bulharsko požiadalo Komisiu o povolenie používať určité približné odhady na výpočet základu vlastných zdrojov založených na DPH, keďže nie je schopné uskutočniť presný výpočet základu vlastných zdrojov založených na DPH, pokiaľ ide o transakcie uvedené v bode 10 časti B prílohy X k smernici 2006/112/ES. Takýto výpočet pravdepodobne predstavuje neopodstatnenú administratívnu záťaž vo vzťahu k účinku týchto transakcií na celkový základ vlastných zdrojov Bulharska založených na DPH. Bulharsko je schopné uskutočniť výpočet použitím približných odhadov pre túto kategóriu transakcií. Bulharsku by sa preto malo povoliť vypočítať základ vlastných zdrojov založených na DPH použitím približných odhadov.
(4)
Z dôvodov transparentnosti a právnej istoty je vhodné platnosť tohto oprávnenia časovo obmedziť.
(5)
Preto je vhodné rozhodnutie Komisie 2010/4/EÚ, Euratom (3) zodpovedajúcim spôsobom zmeniť,
PRIJALA TOTO ROZHODNUTIE:
Článok 1
Rozhodnutie 2010/4/ES, Euratom sa mení takto:
1.
Články 1 a 2 sa nahrádzajú takto:
„Článok 1
Na účely rozpisu podľa sadzby uvedeného v článku 4 ods. 4 nariadenia (EHS, Euratom) č. 1553/89 sa Bulharsku povoľuje od 1. januára 2009 do 31. decembra 2013 používať údaje získané z národných účtov za dva alebo tri predposledné roky pred rozpočtovým rokom, za ktorý je potrebné vypočítať základ zdrojov DPH.
Článok 2
Na účely výpočtu základu vlastných zdrojov DPH od 1. januára 2009 do 31. decembra 2018 sa Bulharsko oprávňuje používať približné odhady, pokiaľ ide o medzinárodnú prepravu osôb uvedenú v bode 10 časti B prílohy X k smernici 2006/112/ES.“
2.
Článok 3 sa vypúšťa.
Článok 2
Toto rozhodnutie je určené Bulharskej republike.
V Bruseli 26. novembra 2014

Labels: 2
19
8
3
18
15